一字至十字成章二首 詠竹
作者：文同
朝代：宋

paragraphs: 竹，竹。
森寒，潔綠。
湘江濱，渭水曲。
帷幔翠錦，戈矛蒼玉。
心虛異衆草，節勁逾凡木。
化龍杖入仙陂，呼鳳律鳴神谷。
月娥巾帔靜苒苒，風神笙竽清蔌蔌。
林間飲酒碎影摇樽，石上圍棋輕陰覆局。
屈大夫逐去徒悅椒蘭，陶先生歸來但尋松菊。
若論檀欒之操無敵於君，欲圖瀟灑之姿莫賢於僕。